चूड़ी काहें पहिनल जाला? चूड़ी पहिने से कवन फायदा बाटे?
पायल के छनछन अवुरी चूड़ी के खनखन से सभके ध्यान ओ आवाज़ के ओर जाला। भारत में लगभग सभ महिला चूड़ी पहिनेली, कहीं-कहीं एकरा के सुहाग के निशानी भी मानल जाला, लेकिन महिला चूड़ी पहिनेली काहें?
चूड़ी पहिने के पीछे बहुत तरह के मनोवैज्ञानिक अवुरी सामाजिक कारण बा, लेकिन ओकरा में कुछ अईसन बा, जवन आपके अचरज में डाल दी -
चुकी महिला जन्म से ही मर्द के अपेक्षा शारीरिक रूप से कमजोर होखेली, उनुकर हड्डी मर्द के अपेक्षा नरम होखेला, लेकिन चूड़ी से उनुका एगो मनोवैज्ञानिक शक्ति मिलेला। हालांकि, एगो मुहावरा बा जवन कि कायर मर्द लोगन के कहल जाला -- जाके चूड़ी पहिन ल।
आज के जीवन में जब महिला कामकाजी हो गईली त कुछ लोग मजबूरी में, त कुछ लोग सवख से चूड़ी पहिनल छोड़ दिहल। नतीजा में सैकड़ो बेमारी अवरू परेशानी। लेकिन काहें?
अगर आप महिला लोगन के होखे वाला बेमारी प ध्यान देब, त पाता चली करीब आधा लोग मधुमेह (डायबिटीज़, शुगर) अवुरी उच्च रक्त चाप (हाई ब्लड प्रैशर) के मरीज बाड़ी। लेकिन काहें?
सीधा-सीधा जवाब बा। पहिले के सभ औरत चूड़ी पहीनत रहली, चूड़ी के आगे पीछे होखे से हाथ के नस में एगो खास तरह के दबाव बनेला जवन कि खून के तेज़ अवुरी धीरे ना होखे देवे। संगही, चूड़ी पहिनेवाला लोग के खाना हजम करे के शक्ति भी बनल रहेला।
जबकि, आज के समय में ऑफिस में जा के कुर्सी प जम जाए वाली महिला के संगे अयीसन कुछू ना होखेला, अवुरी नतीजा में नाया-नाया बेमारी आवे लागेला।
महिला के सबसे जादा शक्ति धातु के चूड़ी से मिलेला। एक त हाथ भारी रहेला अवुरी ऊपर से हड्डी मजबूत होखेला। एकरा में सबसे जादा शक्ति सोना-चाँदी के चूड़ी देवेला।
हाथ में सोना-चाँदी के रगड़ से ए धातु के शक्ति शरीर में प्रवेश करेला। आयुर्वेद में त सोना-चाँदी के भष्म से शरीर के शक्ति मिले के बात भी कहल बा।
याद बा कि ना शाहरुख खान वाला च्यवनप्राश? हूँ-हूँ .... याद पर गईल लागता।
चुकी पहिले के औरत काँच के बदले सोना-चाँदी अवुरी पीतल-तांबा के चूड़ी ही पहीनत रहि, एहीसे उ लोग के उमर आज के औरत के अपेक्षा जादा होखत रहे। हालांकि, धार्मिक मान्यता बा कि सोना के चूड़ी पहिनेवाली औरत के पति के उमर जादा होखेला।
कवनो औरत के सजावट में चूड़ी ना होखे त सब सुन लागेला, लेकिन चूड़ी से ही सजावट पूरा होखे एकरा पीछे भी कारण बा। पहिले के औरत घर परिवार के कवनो मर्द से ना बोलत रहि, अयीसना में मान लिहि कि उ पीछा खाड़ा होखस अवुरी रास्ता देवे के कहे के होखे त कईसे कहिहे?
फिल्म में भी देखले होखब कि, चूड़ी बाजा के ध्यान अपना देने खींच लेली अवुरी बिना कहले सभ बात कह देली।
चीनी वास्तुशास्त्र के मानेवाला लोग के घर में देखले होखब कि दुवारी प एगो घंटी टांगल रहेला, जेकरा में पाइप निहन लटकल रहेला। ओ घंटी से का फायदा बा?
हमनी के हिन्दू धर्म में भी पुजा करत घरी घंटी बजावल जाला, काहें बजावल जाला?
असल में मान्यता बा कि, महीन आवाज़, जईसे घंटी के टुन-टुन से घर में सही ऊर्जा प्रवेश करेला अवुरी बेकार ऊर्जा बाहर निकल जाला। चूड़ी के आवाज़ में भी उहे जादू होखेला।
आमतौर प अपना आसपास ध्यान देब त पाईब कि जवन घर के महिला जादा चूड़ी पहिनेली उनुका घर में ओ महिला के घर से जादा शांति रहेला, जवन कि चूड़ी ना पहिनस। लेकिन एकरा के वैज्ञानिक तरीका से साबित कईल मुश्किल बा। हालांकि आप एकरा के खुद जरूर महसूस कर सकतानी।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva